CELEX: C2006/190/55
Language: da
Date: 2006-08-12 00:00:00
Title: Sag T-176/06: Sag anlagt den 30. juni 2006 — Sviluppo Italia Basilicata mod Kommissionen

12.8.2006   
            
            
               DA
            
            
               Den Europæiske Unions Tidende
            
            
               C 190/30
            
         Sag anlagt den 30. juni 2006 — Sviluppo Italia Basilicata mod Kommissionen
   (Sag T-176/06)
   (2006/C 190/55)
   Processprog: italiensk
   Parter
   
      Sagsøger: Sviluppo Italia Basilicata SpA (Potenza, Italien) (ved avvocato Francesco Sciaudone)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning C (2006) 1706 af 20. april 2006 annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Ved den beslutning, der er anfægtet i den foreliggende sag, gennemførtes en væsentlig økonomisk nedsættelse af interventionen fra Den Europæiske Fond for Regionaludvikling (EFRU) med 5 600 000 EUR, som var blevet bevilget med Globaltilskud BIC Basilicata til gennemførelse af foranstaltninger til fremme af små og mellemstore virksomheder, som virker i regionen Basilicata, som led i en fællesskabsstøtte til regionerne »Mål 1« i Italien. Særligt blev det i globaltilskuddets »Mål 2« bestemt, at der skulle oprettes en fond med risikokapital med henblik på økonomisk intervention i form af erhvervelse af andele i selskabskapital i form af ansvarlig lånekapital og konvertible obligationslån i virksomheder, som er hjemmehørende i Basilicata, eller som påtænker at etablere sig i denne region.
   Det sagsøgende selskab gør følgende gældende til støtte for sine anbringender:
   
               —
            
            
               Den anfægtede beslutning er fuldstændigt uden retligt og faktisk grundlag for så vidt som Kommissionen faktisk fastholder, at der i den foreliggende sag ikke har været et reelt positivt fald i Fondens interventioner, idet mindre end 3 % af Fondens tildeling blev brugt til overtagelse af andele i selskaberne (betingelse om nyttighed). Sagsøgeren gør i den forbindelse gældende, at denne betingelse hverken er forudsat i reglerne for den konkrete sag, som er indeholdt i beslutningen om bidragstildeling, eller i de generelle regler for strukturfondene. Som følge heraf kunne Kommissionen ikke lovligt antage, at der forelå en ulovlighed i henhold til artikel 24 i forordning nr. 4253/88 ved at henvise til betingelsen om nyttighed.
            
         
               —
            
            
               Der er sket en tilsidesættelse af beslutning 97/322/EF, idet faktablad nr. 19, afsnit C, ikke er taget i betragtning og fortolket forkert. Det gøres i den forbindelse gældende, at Kommissionen i den anfægtede beslutning har undladt på den ene side at tage hensyn til sondringen mellem begreberne »forpligtelse« og »omkostninger« og på den anden side at tage hensyn til forskrifterne i faktabladet om Fondens varighed samt bestemmelserne i selve projektet om globaltilskuddet, som var en integreret del af selve beslutningen om godkendelse af interventionen, og som fastsatte denne konkrete interventions varighed til ti år.
            
         
               —
            
            
               Fremgangsmåderne, som er fastsat for at fastslå en ulovlighed i aftalen, i artikel 25 i forordning nr. 4253/88 og i artikel 26 i forordning nr. 2082/93, er ikke overholdt.
            
         Endelig gør sagsøgeren ligeledes gældende, at der er sket en tilsidesættelse af princippet om den berettigede forventning samt retssikkerheds- og proportionalitetsprincippet og princippet om forpligtelsen til begrundelse.